На основу члана 39. став (2) тачка 30) Закона о локалној самоуправи („Службени гласник Републике Српске“, број 97/16, 36/19 и 61/21), члана 45. и 45б. Изборног закона Републике Српске („Службени гласник Републике Српске“, број 34/02, 35/03, 24/04, 19/05, 24/12, 109/12, 45/18 и 18/20), члана 39. став (2) тачка 33) и члана 64. став (3) Статута Града Бијељина („Службени гласник Града Бијељине“, број 9/17), Скупштина Града Бијељина на 19. сједници одржаној дана 08. фебруара 2023. године, донијела је

**О Д Л У К У**

**о покретању поступка о опозиву Градоначелника Града Бијељина**

Члан 1.

Покреће се поступак за опозив Градоначелника Града Бијељина, господина Љубише Петровића, из разлога предвиђених чланом 45. став 2. тачка 1., 3. и 5. Изборног закона Републике Српске, односно зато што:

1. није обезбиједио извршавање закона, других прописа и општих аката,

2. не спроводи одлуке Скупштине Града и стратешка развојна документа Града,

3. није поднио Скупштини Града извјештај о раду.

Члан 2.

Разлози због којих се покреће поступак за опозив из члана 1. ове Одлуке огледају се у томе што Градоначелник, као носилац извршне власти:

1) Није поступао у складу са чланом 69. Закона о локалној самоуправи („Службени гласник Републике Српске“, бр. 97/16, 36/19 и 61/21) којим је прописано да укупан број запослених на одређено вријеме и лица ангажованих по другим основима у градској, односно општинској управи, укључујући и запослене у стручној служби не може бити већи од 10% запослених на неодређено вријеме.

2) Није поступао у складу са чланом 70. Закона о локалној самоуправи („Службени гласник Републике Српске“, бр. 97/16, 36/19 и 61/21) којим је прописано да се међусобни односи скупштине и градоначелника, односно начелника општине заснивају на принципима међусобног уважавања и сарадње, уз појединачну одговорност за остваривање властитих надлежности и заједничку одговорност за функционисање јединице локалне самоуправе, и чланом 21. Закона о статусу функционера јединица локалне самоуправе („Службени гласник Републике Српске“, бр. 96/05 и 98/13) којим је прописано да ће се функционер у обављању својих послова нарочито придржавати сљедећих принципа: професионалности, одговорности и честитости, транспарентности и јавности, ефикасности и економичности и политичке (страначке) непристрасности.

3) Није поступио у складу са чланом 82. став 1. Статута Града Бијељина („Службени гласник Града Бијељина“, бр. 9/17) који прописује да је градоначелник дужан да редовно информише Скупштину Града о остваривању политике Града, да одговара на одборничка питања и иницијативе на начин и у роковима утврђеним овим статутом и пословником Скупштине Града, а поред тога није поступио ни у складу са чланом 195. став 1. Пословника о раду Скупштине Града Бијељина („Службени гласник Града Бијељина“, бр. 11/17) којим је прописано да ако одговор на одборничко питање није дат на сједници на којој је постављено или ако је одборничко питање постављено између сједница, одговор се даје у писаној форми и доставља уз скупштински материјал за наредну сједницу Скупштине, док је чланом 196. истог Пословника прописано да ако је у припреми одговора на одборничко питање потребно утврдити више чињеница или сачинити сложенију анализу, рок за давање одговора на одборничко питање може се продужити, али не дуже од 30 дана.

4) Није поступао по закључцима Скупштине Града Бијељина.

5) Неадекватно је трошио буџетска средства, а због чега Скупштина Града Бијељина није усвојила Извјештај о извршењу буџета Града Бијељина за период 01.01 - 30.06.2021. године и Извјештај о извршењу буџета Града Бијељина за период 01.01 - 30.06.2022. године.

6) Није реализовао Годишњи план имплементације Стратегије локалног развоја Града Бијељина за 2021. годину и Годишњи план имплементације Стратегије локалног развоја Града Бијељина за 2022. годину.

7) Није поступио у складу са чланом 59. став 1. тачка 13. Закона о локалној самоуправи („Службени гласник Републике Српске“, бр. 97/16, 36/19 и 61/21) и чланом 71. став 1. тачка 14. Статута Града Бијељина („Службени гласник Града Бијељина“, бр. 9/17) којима је прописано да је градоначелник надлежан да подноси извјештај Скупштини о раду у органима предузећа која обављају комуналне дјелатности.

8) Присвајањем непостојеће надлежности, односно излазећи из оквира својих уставних и законских овлашћења, донио је Правилник о измјени Правилника о расподјели средстава за спорт и физичку културу („Службени гласник Града Бијељина“, бр. 10/21), и тиме повриједио члан 59. став 1. Закона о локалној самоуправи („Службени гласник Републике Српске“, бр. 97/16, 36/19 и 61/21) којим су прописане надлежности градоначелника и члан 108. став 2. Устава Републике Српске, према којем прописи и други општи акти морају бити у сагласности са законом.

9) Није поступио у складу са чланом 39. став 2. Закона о заштити и спасавању у ванредним ситуацијама („Службени гласник Републике Српске“, број 121/12, 46/17 и 111/21) којим је прописано да ванредна ситуација може бити проглашена и након наступања, ако се непосредна опасност није могла предвидјети или ако због других околности није могла бити проглашена одмах послије сазнања за непосредну опасност од наступања ванредне ситуације и чланом 41. став 1. истог закона којим је прописано да одлуку о проглашењу ванредне ситуације, на приједлог надлежног Штаба за ванредне ситуације доноси начелник општине за подручје општине, односно градоначелник за подручје града.

10) Што није реализовао пројекат реконструкције дијела јавне расвјете на подручју Града Бијељина у ЛЕД технологији, у износу од 2.000.000,00 КМ чија су средства обезбијеђена кредитним задужењем на основу Одлуке о кредитном задужењу Града Бијељина за финансирање капиталних развојних пројеката („Службени гласник Града Бијељина“, бр. 24/19 и 47/20 како је то планирано Годишњим планом имплементације Стратегије локалног развоја Града Бијељина за 2021. годину и Годишњим планом имплементације Стратегије локалног развоја Града Бијељина за 2022. годину.

Члан 3.

Изјашњавање грађана о опозиву Градоначелника Града Бијељине одржаће се 19.03.2023. године (недјеља), у времену од 07.00 до 19.00 часова.

Члан 4.

Питање на гласачком листићу о којем ће се грађани изјашњавати у поступку за спровођење опозива гласи:

**„ДА ЛИ СТЕ ЗА ОПОЗИВ (СМЈЕНУ) ГРАДОНАЧЕЛНИКА ГРАДА БИЈЕЉИНЕ ЉУБИШЕ ПЕТРОВИЋА“,** а гласање се врши заокруживањем ријечи „**ЗА ОПОЗИВ“** или **„ПРОТИВ ОПОЗИВА“.**

Члан 5.

Поступак опозива спровешће Комисија за спровођење поступка опозива Градоначелника Града Бијељине, коју ће Скупштина Града Бијељине именовати посебном одлуком, истовремено са доношењем ове Одлуке, а у складу са Изборним Законом Републике Српске.

Члан 6.

Средства за финансирање поступка опозива Градоначелника Града Бијељине обезбиједиће се из буџета Града Бијељине за 2023. годину, у оквиру ПЈТ Скупштина Града, број ПЈТ 0005110, са позиције „Расходи за стручне услуге“ (412700) у износу од 15.000,00 КМ; са позиције „Остали непоменути расходи“ (412900) у износу од 5.500,00 КМ; са позиције „Набавка материјала за рад ГИК-а“ (412300) у износу од 20.000,00 КМ; са позиције „Расходи за стручне услуге и оглашавање“ (412700) у износу од 10.000,00 КМ; са позиције Расходи за стручне услуге-ГИК“ (412700) у износу од 10.000,00 КМ; са позиције „Трошкови репрезентације“ (412900) у износу од 5.000,00 КМ; са позиције „Расходи за бруто накнаде члановима ГИК“ (412900) у износу од 110.000,00 КМ; са позиције „Остали непоменути расходи“ (412900) у износу од 250.000,00 КМ и са позиције „Набавка опреме“ (511300) у износу од 20.000,00 КМ.

Члан 7.

Ова одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022-2/23 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 08. фебруар 2023. године |  |  |
|  |  | Александар Ђурђевић, с.р. |
|  |  |  |